CELEX: 32015R1316
Language: et
Date: 2015-07-30 00:00:00
Title: Komisjoni rakendusmäärus (EL) 2015/1316, 30. juuli 2015, millega kehtestatakse erand nõukogu määrusest (EÜ) nr 850/98 seoses huntahvena (Dicentrarchus labrax) kalavaru kaitseks kehtestatud alammõõduga

31.7.2015   
            
            
               ET
            
            
               Euroopa Liidu Teataja
            
            
               L 203/9
            
         KOMISJONI RAKENDUSMÄÄRUS (EL) 2015/1316,
   30. juuli 2015,
   millega kehtestatakse erand nõukogu määrusest (EÜ) nr 850/98 seoses huntahvena (Dicentrarchus labrax) kalavaru kaitseks kehtestatud alammõõduga
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 30. märtsi 1998. aasta määrust (EÜ) nr 850/98 kalavarude kaitsest noorte mereorganismide kaitseks võetud tehniliste meetmete kaudu, (1) eriti selle artikli 45 lõiget 1,
   ning arvestades järgmist:
   
               (1)
            
            
               Euroopa Parlamendi ja nõukogu määruse (EL) nr 1380/2013 (2) artikli 2 lõike 2 kohaselt on ühise kalanduspoliitika eesmärk tagada, et mere bioloogiliste elusressursside kasutamise kaudu taastatakse ja hoitakse püütavate liikide populatsioonid tasemel, mis ületavad maksimaalse jätkusuutliku saagikuse saamiseks vajalikke tasemeid.
            
         
               (2)
            
            
               Määruse (EÜ) nr 850/98 artikli 45 lõikes 1 on sätestatud, et kui mereorganismide kaitse nõuab kohest tegutsemist, võib komisjon kõnealusele määrusele lisaks või sellest erandina võtta vastu kõiki vajalikke meetmeid.
            
         
               (3)
            
            
               Rahvusvahelise Mereuurimise Nõukogu (ICES) ja kalanduse teadus-, tehnika- ja majanduskomitee (STECF) teaduslike nõuannete kohaselt on huntahvena biomass Keldi meres, La Manche'i väinas, Iiri meres ja Põhjamere lõunaosas (ICESi rajoonid IVb, IVc, VIIa, VIId–h) järsult vähenenud kahaneva juurdekasvu ja suureneva kalastussuremuse tõttu. Huntahven on aeglaselt kasvav ja hilja suguküpsuse saavutav liik. Kudekarja biomass on lähenemas madalaimale ajalooliselt täheldatud tasemele. Praegune kalastussuremus on peaaegu neli korda suurem, kui varud suudavad vastu pidada. Seega soovitab ICES rakendada meetmeid, et märkimisväärselt vähendada kalastussuremust kalavaru kogu ulatuses nimetatud piirkondades.
            
         
               (4)
            
            
               Komisjon on määruse (EL) nr 1380/2013 artikli 12 alusel vastuvõetud rakendusmäärusega (EL) 2015/111 (3) võtnud kiireloomulisi meetmeid, et vähendada kalastussuremust, mille on põhjustanud huntahvena kudekogumite püügiga tegelevad pelaagilise püügi laevad. Nõukogu määrusega (EL) 2015/523 (4) on kehtestatud piirnormid, et vähendada harrastuskalapüügi mõju kalastussuremusele. Teadusliku nõuande kohaselt oleks püügi piirnormidel koos kalavaru kaitseks kehtestatud alammõõduga suurem mõju kalastussuremuse vähendamisele.
            
         
               (5)
            
            
               Määrusega (EÜ) nr 850/98 on noorte mereorganismide varude kaitseks kehtestatud alammõõdud.
            
         
               (6)
            
            
               Neli ICESi kindlaksmääratud huntahvenavarude piirkonda on järgmised: Keldi meri, La Manche'i väin, Iiri meri ja Põhjamere lõunaosa (ICESi rajoonid IVb, IVc, VIIa ja VIId–h), Biskaia laht ja Atlandi ookeani Pürenee poolsaare ümbruse veed (ICESi rajoonid VIIIa ja VIIIb), Atlandi ookeani Pürenee poolsaare ümbruse veed (ICESi rajoonid VIIIc ja IXa), Keldi meri ja Šotimaa lääneranniku veed (ICESi rajoonid VIa, VIIb ja VIIj).
            
         
               (7)
            
            
               Praegu on määruse (EÜ) nr 850/98 XII lisas kehtestatud huntahvena alammõõduks 36 cm.
            
         
               (8)
            
            
               ICESi hinnangute kohaselt saab Keldi mere, La Manche'i väina, Iiri mere ja Põhjamere lõunaosa (ICESi rajoonid IVb, IVc, VIIa ja VIId–h) emane huntahven suguküpseks 42 cm juures. Püügistatistika kinnitab, et alla 42 cm huntahvenate püük ja lossimine eemaldab emased huntahvenad enne, kui nad on jõudnud osaleda kalavarude taastootmisprotsessis. Seega kahjustab luba püüda ja lossida alla 42 cm huntahvenaid tõsiselt nende kalavarude paljunemisvõimet, mis suurendab oluliselt üldist kalastussuremust ja ohustab tõsiselt huntahvenavarude säilimist. Kuna huntahvenavarude säilimiseks on vaja, et emased huntahvenad jääksid kõnealustesse ICESi rajoonidesse kuni paljunemiseni, on asjakohane suurendada selle liigi varude kaitseks kehtestatud alammõõtu kuni 42 sentimeetrini.
            
         
               (9)
            
            
               Kuna suguküpsus tundub sõltuvat temperatuurist, on asjakohane ennetava meetmena kehtestada sama piirnorm ka teise põhjapoolse piirkonna, st Keldi mere ja Šotimaa lääneranniku vete (ICESi rajoonid VIa, VIIb ja VIIj) kalavaru suhtes.
            
         
               (10)
            
            
               Seepärast on hädavajalik võtta alla 42 cm huntahvena püügi ja lossimise keelamiseks meetmeid, et kaitsta noori huntahvenaid kahes ICESi huntahvenavarude piirkonnas: Keldi meri, La Manche'i väin, Iiri meri ja Põhjamere lõunaosa (ICESi rajoonid IVb, IVc, VIIa ja VIId–h) ning Keldi meri ja Šotimaa lääneranniku veed (ICESi rajoonid VIa, VIIb ja VIIj). Noorte huntahvenate kaitsmisega viivitamine suurendaks oluliselt riski huntahvenavarudele, nende kalastussuremust ja kiirendaks nende biomassi vähenemist.
            
         
               (11)
            
            
               Käesoleva määrusega ettenähtud meetmed on kooskõlas kalanduse ja vesiviljeluse komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Erandina määruse (EÜ) nr 850/98 XII lisast on kõnealuse määruse artiklis 2 määratletud piirkonnas 2 toimuva kaubandusliku ja harrastuskalapüügi puhul huntahvena (Dicentrarchus labrax) alammõõt 42 cm.
   Artikkel 2
   Käesolev määrus jõustub kolmandal päeval pärast selle avaldamist Euroopa Liidu Teatajas.
   Otsust kohaldatakse alates 1. septembrist 2015.
   Komisjon hindab enne 2017. aasta lõppu, kas käesoleva määrusega ette nähtud meetmed on endiselt vajalikud.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 30. juuli 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  EÜT L 125, 27.4.1998, lk 1.
   
      (2)  Euroopa Parlamendi ja nõukogu määrus (EL) nr 1380/2013, 11. detsember 2013, ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22).
   
      (3)  Komisjoni rakendusmäärus (EL) 2015/111, 26. jaanuar 2015, millega kehtestatakse meetmed, et leevendada huntahvena (Dicentrarchus labrax) varude säilimisele avalduvat tõsist ohtu Keldi meres, La Manche'i väinas, Iiri meres ja Põhjamere lõunaosas (ELT L 20, 27.1.2015, lk 31).
   
      (4)  Nõukogu määrus (EL) 2015/523, 25. märts 2015, millega muudetakse määrusi (EL) nr 43/2014 ja (EL) 2015/104 seoses teatavate kalapüügivõimalustega (ELT L 84, 28.3.2015, lk 1).